पाएं अपने शहर की ताज़ा ख़बरें और फ्री ई-पेपरडाउनलोड करें
बिहार में कोरोना को लेकर सरकार की कितनी तैयारी है, यह बात बेतिया में मरीजों को देखकर समझ में आ जाएगी। शनिवार को एंबुलेंस के अभाव में यहां एक मरीज को रिक्शे पर ऑक्सीजन सिलेंडर ढोकर ले जाना पड़ा। उसके मुंह में ऑक्सीजन मास्क लगा था और मजबूरी में रिक्शे पर बैठकर सिटी स्कैन कराने जा रहा था। हाईकोर्ट में सरकार अपनी ओर से खूब सफाई दे रही है कि कोरोना काल में इलाज से जुड़ीं सुविधाएं पर्याप्त हैं, लेकिन राजधानी पटना में ही जब बुरा हाल है तो बेतिया जैसे सुदूर जिले में यह बात आसानी से समझी जा सकती है।
शनिवार को शहर के क्रिश्चियन क्वार्टर वार्ड -8 निवासी सुशांत फेलिक्स के चेस्ट का सिटी स्कैन होना था। वे कैनरा बैंक कर्मी हैं। उनके परिजन बैंक द्वारा उपलब्ध कराए गए ऑक्सीजन सिलेंडर के साथ चेस्ट का सिटी स्कैन के लिए रिक्शा से ही अस्पताल ले गए। उन्होंने कहा कि सरकार की इतनी लचर व्यवस्था में मरता क्या न करता वाला हाल हो गया है।
किसी का चालक नहीं तो कहीं एंबुलेंस नहीं
परिजनों ने बताया कि अस्पताल के पास आम दिनों में रहने वाले एंबुलेंस शनिवार को नदारद थे। एक-दो एंबुलेंस वालों से बात करने पर यह पता चला कि गाड़ी तो है, लेकिन ड्राइवर नहीं है। जिनके पास गाड़ी और ड्राइवर दोनों हैं उनके पास ऑक्सीजन सिलेंडर नहीं हैं।
शव ढोने के काम आ रहे एंबुलेंस
अस्पताल कर्मियों की सलाह पर जब परिजन कोविड कंट्रोल रूम पहुंचे तो वहां मौजूद कर्मियों ने बताया कि अस्पताल को जो एंबुलेंस मिले हैं, उनका काम कोविड से मरे लोगों को श्मशान घाट पहुंचाने का है, जबकि जिला प्रशासन ने 14 निजी एंबुलेंस को कोविड केयर से जोड़ने की बात कही थी।
(बेतिया से कृष्णकांत के इनपुट के साथ)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva bho_Deva zho_Hant eng_Latn